CELEX: 32015R0448
Language: et
Date: 2015-03-17 00:00:00
Title: Komisjoni rakendusmäärus (EL) 2015/448, 17. märts 2015 , millega kehtestatakse teatavad loomatervisealased erieeskirjad Jaapanist pärit teatavate toodete liitu sissetoomiseks Milanos toimuva maailmanäituse „EXPO Milano 2015” jaoks  EMPs kohaldatav tekst

18.3.2015   
            
            
               ET
            
            
               Euroopa Liidu Teataja
            
            
               L 74/24
            
         KOMISJONI RAKENDUSMÄÄRUS (EL) 2015/448,
   17. märts 2015,
   millega kehtestatakse teatavad loomatervisealased erieeskirjad Jaapanist pärit teatavate toodete liitu sissetoomiseks Milanos toimuva maailmanäituse „EXPO Milano 2015” jaoks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 lõike 5 kolmandat taanet, artikli 9 lõike 2 punkti b ja artikli 9 lõiget 4,
   ning arvestades järgmist:
   
               (1)
            
            
               Itaalia korraldab 1. maist kuni 31. oktoobrini 2015 Milanos maailmanäituse „EXPO Milano 2015”. Näituse keskne teema on „Planeedile toidu ja eluks vajaliku energia tagamine”.
            
         
               (2)
            
            
               Kolmandatele riikidele loomsete saaduste liitu eksportimiseks loa andmine põhineb mitmetel liidu õigusaktidega kehtestatud nõuetel, kus võetakse arvesse loomade ja inimeste tervisega seotud küsimusi. Siiski ei ole kõik loomsed tooted, mis on pärit Milanos toimuval maailmanäitusel „EXPO Milano 2015” osalevatest riikidest, saanud liitu sissetoomiseks luba.
            
         
               (3)
            
            
               Seepärast kehtestati komisjoni rakendusmäärusega (EL) 2015/329 (2) teatavad erandid liitu importimisel kehtivatest tervishoiunõuetest, et lubada teatavate selliste loomsete toodete sissetoomist, mis on ette nähtud üksnes Milanos toimuval maailmanäitusel „EXPO Milano 2015” kasutamiseks.
            
         
               (4)
            
            
               Jaapan ei ole loetletud komisjoni määruse (EL) nr 206/2010 (3) II lisas kolmanda riigina, kust lubatakse liitu sisse tuua värsket kodusealiha.
               Jaapan on loetletud komisjoni otsuse 2007/777/EÜ (4) II lisa 2. osas kolmanda riigina, kust lubatakse liitu tuua teatavaid kodusigadelt saadud lihatooteid ja töödeldud magusid, põisi ja sooli tingimusel, et need on läbinud kõnealuse lisa 4. osas määratletud eritöötlemisviisi „B”.
            
         
               (5)
            
            
               Jaapan on taotlenud luba viia üksnes Milanos toimuvale maailmanäitusele „EXPO Milano 2015” kodusigade värsket liha ja kodusigadelt saadud teatavaid lihatooteid ning töödeldud magusid, põisi ja sooli, mis on läbinud otsuse 2007/777/EÜ II lisa 4. osas määratletud muu kui eritöötluse „A”.
            
         
               (6)
            
            
               Järgmistel põhjustel ollakse arvamusel, et kõnealuste loomsete toodete puhul pakutakse piisavaid loomatervisealaseid garantiisid nende toomiseks „EXPO Milano 2015” näitusepaika vastavalt määrusele (EL) 2015/329. Jaapan teatab loomataudide puhangutest nõuetekohaselt Maailma Loomatervishoiu Organisatsioonile. Sigade Aafrika katku esinemisest Jaapanis ei ole kunagi teatatud, veiste katku esinemisest Jaapanis ei ole teatatud alates 1922. aastast, sigade vesikulaarhaigusest alates 1975. aastast, sigade klassikalisest katkust alates 1992. aastast ja suu- ja sõrataudist alates 2010. aastast. Peale selle vastavad kõnealused tooted Jaapani tervishoiunõuetele ja on Jaapanis inimtoiduks kõlblikud. Peale selle on „EXPO Milano 2015” ajutine üritus ja määruses (EL) 2015/329 on selliste loomsete toodete suhtes, mis ei ole täielikult vastavuses liitu importimisel kohaldatavate tervishoiunõuetega, sätestatud ranged kontrollimeetmed. Kõnealuse määrusega on ka tagatud, et kõnealused tooted on jälgitavad transpordi, ladustamise, tarnimise ja ülejäägi või jäätmete kõrvaldamise kõigis etappides ning et neid kasutatakse üksnes maailmanäituse jaoks.
            
         
               (7)
            
            
               Seepärast on asjakohane kehtestada erand määruses (EL) 2015/329 sätestatud transiidi- ja ladustamisnõuetest. Kõnealuste toodete sissetoomiseks tuleks seega kehtestada importimisel nõutava veterinaarsertifikaadi näidis. Muid kõnealuse määruse nõudeid tuleks siiski kohaldada.
            
         
               (8)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Kui käesolevas määruses ei sätestata teisiti, kohaldatakse Euroopa Parlamendi ja nõukogu määrust (EL) 2015/329 ja määruse (EÜ) nr 178/2002 (5) artiklite 53 või 54 kohaselt vastu võetud kiireloomulisi meetmeid, mis kehtivad käesoleva määruse kohaldamise ajal.
   2.   Erandina määruse (EL) 2015/329 artikli 2 punkti c alapunktidest i ja ii peab järgmistel Jaapanist pärit toodetel olema kaasas käesoleva määruse lisas sätestatud veterinaarsertifikaat:
   
               a)
            
            
               kodusigade värske liha;
            
         
               b)
            
            
               kodusigade värske liha ja kodusigadelt saadud teatavad lihatooted ning töödeldud maod, põied ja sooled, mis on läbinud otsuse 2007/777/EÜ II lisa 4. osas määratletud muu kui eritöötluse „A”.
            
         
               c)
            
            
               punktides a ja b osutatud tooteid sisaldav toit.
            
         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Käesolevat määrust kohaldatakse 1. aprillist 2015 kuni 31. oktoobrini 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. märts 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 18, 23.1.2003, lk 11.
   
      (2)  Komisjoni rakendusmäärus (EL) 2015/329, 2. märts 2015, millega tehakse erand loomade ja inimeste tervist käsitlevatest liidu õigusaktidest seoses sellise loomset päritolu toidu toomisega Euroopa Liitu, mis on ette nähtud Itaalias Milanos toimuvale maailmanäitusele „EXPO Milano 2015” viimiseks (ELT L 58, 3.3.2015, lk 52).
   
      (3)  Komisjoni määrus (EL) nr 206/2010, 12. märts 2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded (ELT L 73, 20.3.2010, lk 1).
   
      (4)  Komisjoni otsus 2007/777/EÜ, 29. november 2007, millega kehtestatakse looma- ja inimtervishoiu nõuded ning näidissertifikaadid inimtoiduks ettenähtud lihatoodete ja töödeldud magude, põite ja soolte importimiseks kolmandatest riikidest ning tunnistatakse kehtetuks otsus 2005/432/EÜ (ELT L 312, 30.11.2007, lk 49).
   
      (5)  Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).
   
      LISA
      
         Näidis Jap POR EXPO Milano 2015